ביאות ראשונות

מחזה מאת אורי ניצן

ינואר 2018

# 

### C

כל הזכויות שמורות למחבר

**דמויות**

שלומי – בן 32, נאה, לבוש חולצה לבנה ומעליה חליפה שחורה. חובש מגבעת ותחתיה כיפה שחורה. פאות לחיים מוארכות, מטופחות. מגולח למשעי.

שרה – בת 28, פנים נקיות ונאות. כיסוי ראש מסתיר לחלוטין את השיער. לובשת חצאית ארוכה וסוודר. תחת הסוודר חולצת כפתורים עם שרוולים ארוכים וצווארון.

**במה**

סלון- שולחן אוכל מוארך, וארון גדול ועמוס בספרים. על השולחן קערת מים, נטלה, ומספריים.

חדר השינה - מיטה זוגית גדולה שמורכבת משתי מיטות יחיד.

**מערכה 1**

שלומי ושרה מקפידים על שפת גוף צנועה ומימיקה מאופקת. שלומי מקפיד שידיו לא ירדו תחת קו החגורה והידיים של שרה לרוב לצד הגוף וצמודות אליו. העדר קשר עין רציף ביניהם הוא הכלל בתחילה (למעט המקומות בהם מצוין אחרת), אם-כי ככל שהמערכה מתקדמת קשר העין נעשה אינטנסיבי יותר וכך גם שפת הגוף.

ערב. אור על סלון. שלומי יושב סמוך לשולחן, שקוע בלימוד. מעביר את היד בשיער בתנועה אופיינית - מקדימה לאחור. דפיקה בדלת. שלומי לא מגיב. דפיקה נוספת על הדלת. שלומי מרים עיניים מהספר.

קול של שרה: (שקטה ומבוישת) שלומי?

פאוזה. שרה נכנסת בהיסוס – שיער ארוך אסוף לצמה, אוחזת שקית בד. שלומי קם. שרה נעמדת מולו. משתהים אחד מול השני. שקט.

שלומי: (נימה שקטה ומבוישת) כלה בליל חופתה.

שרה: (נימה שקטה ומבוישת) חתן ביום חופתו.

בוהים אחד בשני. פאוזה.

שרה: חיכית לי.

שלומי: (מהנהן. פאוזה) בנפש חפצה. (שרה מחייכת) כבר התחלתי לדאוג.

שרה: לא ידעתי אם אתה מוכן אלי.

פאוזה.

שלומי: איך היו המים?

שרה: קרים. (עושה צעד לקראתו) קר לי.

שלומי: שמעתי שיש מקווה מחומם איפה-שהוא. (פאוזה) שלא תצטנני חלילה.

שרה: הקור מזכך. (פאוזה) אני זקוקה לזה.

שלומי: מים נקיים לפחות?

שרה: לא יודעת. (פאוזה) לא הסתכלתי.

שלומי: לפעמים יש כתמי שומן כאלה. צפים על המים. כמו במרק עוף.

שרה: (גועל) פוי'ה... (עוצמת עיניים) הבלנית אמרה לעצום עיניים אז עצמתי עיניים. (פאוזה) שלא לראות את עצמי עירומה כל-כך. (פאוזה) חלילה לערער משהו...

שלומי: זו הקפדה ראויה.

שרה:(פוקחת עיניים) אמא שלי גם נהגה כך.

שלומי: מנהג אבותינו בידינו.

שרה: אני משתדלת.

פאוזה

שרה: אפילו להציץ על עצמי לא העזתי.

שלומי: אין סיבה להציץ עלייך ערומה בערב כזה.

שרה: זה עלול לערער משהו.

שלומי: להסיח את הדעת.

שרה: להחליש אותי.

פאוזה.

שלומי: זה לילה מיוחד!

שרה: (משפילה עיניים) מאוד מיוחד.

שלומי: (משפיל עיניים) מאוד. (פאוזה) שונה מכל הלילות ש...

שרה: נהיה עדינים אחד כלפי השני.

פאוזה.

שלומי: בלי נדר.

שרה: תהיה עדין כלפיי.

שלומי: בודאי שאהיה עדין כלפייך. מתי לא הייתי עדין כלפייך?

פאוזה.

שרה: פשוט...

שלומי: נעשה השתדלות בעזרת ה'.

שרה: פשוט תעשה את זה.

שלומי: מה לעשות?

שרה: בדיוק מה שצריך. איך שאמורים אני מתכוונת!

שלומי: ודאי שאיך שאמורים. אני אנסה לעשות, כלומר...

שרה: תסביר גם! מה...מה אתה רוצה ממני.

שלומי: אני אסביר מה אני רוצה.

שרה: תסביר מה אתה רוצה בדיוק.

שלומי: אני אסביר בלי נדר! תני לי להסביר לך

שרה: מה אתה רוצה בדיוק...

שלומי: תני לי להסביר לך! (פאוזה) אני רוצה... אני רוצה שנתבטל לפניו יתברך. זה מה שאני רוצה. שנשכח לרגע את עצמינו. נדמיין לרגע שטבור העולם והטבור שלנו לא חופפים. נעשה לשם שמיים. בקדושה וטהרה. מכוונים אל רצונו יתברך...

שרה: אפשר לשתות משהו? (שלומי נבלם) מים קרים. בבקשה.

שלומי מביא שתי כוסיות. מוזג לתוכן ויסקי. שרה בוחנת את הכוסית שלו.

שלומי: (שרה לא שותה. שלומי בוחן אותה. ממלמל ברכה) שהכול נהיה בדברו!

פאוזה. נועץ מבט בשרה.

שרה: אמן... אמן!

שלומי לוגם מהכוסית שלו.

שלומי: זה מחזק אותי. למה את לא יושבת? (פאוזה) זה הבית שלך.

שרה: אני יודעת.

שלומי: זה הבית שלך לא פחות משזה הבית שלי.

פאוזה

שרה: לוקח לי זמן. להתרגל...

שלומי: אני מקווה שהשתנה משהו. (פאוזה) השתנה משהו?

שרה נשארת לעמוד.

שרה: (מעלעלת בספר של שלומי) אחד מאיתנו עשה הכנה למצווה.

פאוזה.

שלומי: הכנה זה רק למי שצריך הכנה. את מוכנה גם בלי הכנה.

שרה: אני לא מרגישה כך.

שלומי: (קם) הגוף שלך בתנוחה של חסד (פאוזה. מקרב לה הכסא במחווה ג'נטלמנית) ה"הנני" מוכן על קצה הלשון. (שרה לא מתיישבת) לעשות הישר והטוב.

שרה פולטת צחוק לא נשלט.

שרה: אני... אני מצטערת. מצטערת שלומי. (פאוזה) לא יודעת מה קרה לי.

שלומי: עולם כמנהגו נוהג.

שרה: אין לזה קשר אליך - אלינו. תאמין לי. (פאוזה) תאמין לי שלומי...

שלומי: אני מאמין לך.

שרה: לא באמונה שלמה. (פאוזה) אין לזה קשר הפעם. נפלט לי...

שלומי: אני מאמין לך.

שרה: אולי אני בהריון קצת! (שלומי שולף סדין ניילון גדול וגוזר עם מספריים את החוט שבו הוא כרוך ) הגוף שלי יודע שזה יקרה! שהוא יתעבר הלילה! יתמלא חיים בעזרת ה'...

שלומי: כדאי שנתארגן (נכנס לחדר השינה עם הנילון) מאוחר כבר.

שרה: אני לא עייפה (נכנסת אחריו) נשים במצב שלי, נשים בהיריון, נשים שהן כמעט בהיריון אני מתכוונת – צוחקות בלי סיבה, חצי בטפשת הריון, השכל שלהן בערפל שלומי, דעתן קלה, פולטות שטויות...

שלומי: קדושת ה' או חילולו תלוי במעשינו

פאוזה.

שרה: אתה יכול לכעוס שלומי.

שלומי: אמרתי שאני מאמין לך.

שרה: מגיע לי שתכעס עלי. בלי להפסיק באמצע!

שלומי: אין לזה תוחלת.

שרה: אמרת שהשתנה משהו!

שלומי: על עצמי אני כועס. שאני לא ביישוב הדעת, אני כועס ואסור לי לכעוס.

שרה: מותר לך.

שלומי: הכעס מביא לידי חטא.

שרה: אני מבקשת שתכעס עלי.

שלומי: בן-אדם הגון מתרחק מהכעס.

שרה: תכעס ונצליח להשלים את המצווה!

שלומי: קל וחומר חתן! חייב להישמר שלא לכעוס! שלא יכעסו עליו!אני לא אמור לכעוס , ואני כועס! עוד לא התחיל הערב ואני כועס כבר. הזרע יכול להתחמם, לרתוח ממש...

שרה: אני לא אמות אם תכעס

שלומי: החיבור ייכשל! החיבור עלול להיכשל חלילה!

פאוזה.

שלומי: הזרע יקדים את זמנו. (פאוזה) יצא לבטלה לא עלינו

שלומי מנסה בעצבנות לפרוס את הניילון תחת הסדין הלבן ומתקשה בכך. שרה מרימה את הסדין ושלומי מותח ניילון תחתיו.

שרה: (שולפת מגבות משקית הבד שלה) מגבות להפרשות. חיתולי בד. מכותנה...

המיטה מוכנה. שלומי ושרה עומדים אחד מול השני, כשהמיטה ביניהם, מסתכלים על

הסדין. שלומי מביט בה.

שרה: מה? על מה אתה מסתכל?

שלומי: אסור לבעל להביט על אשתו? (פאוזה) אין איסור לבעל להביט על אשתו.

שרה: אני מכירה אותך.

שלומי: תפסיקי להגיד את זה...

שרה: מתרוצצת לך מחשבה בראש, מידת הדין – מציצה מהאישונים....

שלומי: בעזרת ה' תגלי שיש עוד הרבה מה להכיר בי.

שרה: אוצרך הטוב פתח לי.

שלומי: הרבה אנשים יעידו שיש מה להכיר בי.

שרה: אני מחכה לזה!

שלומי: שה' יתברך חנן אותי בחוכמה, שיש בתוכי לב טהור, שיש לי מה להגיד על עסקי העולם...

שרה: המבט הזה מחליש אותי.

שלומי: איזה מבט את מדברת?

שרה: מבט של ביקורת. אני לא מדמיינת דברים.

שלומי: אין לי שליטה בכל מבט שלי!

שרה: אתה הופך אותי למשוגעת?

שלומי: צל הרים כהרים את רואה

שרה: בת ירושלים מזהה הר כשהיא רואה אותו

שלומי: עזבת את ירושלים לפני 20 שנה.

שרה: ירושלים לא עזבה אותי

שלומי: את מישורית למהדרין היום.

שרה: היא מקננת בעצמות שלי...

שלומי: כולך שפלה! מכף רגל ועד ראש. (פאוזה) תסתכלי על עצמך.

שרה: (בוחנת את עצמה בראי. מחליקה עם כפות הידיים את ניצני הקמטים) הר המוֹר! גבעת לְבוֹנֵה... (שלומי נעמד לידה ומביט בפנים שלה בראי. מדברת אליו דרך הראי) אני לא מוצאת חן - בעיניים שלך (פאוזה) תטהר את המבט הזה שאתה נועץ בי. (שלומי מסיט את המבט מהראי. שרה מפנה אליו את הראש) אני כלה. (פאוזה) בליל חופתה.

שלומי מרים אליה את המבט. פאוזה.

שלומי: (כורע ברך לצד המיטה ומלטף הסדין) צח כשלג המבט.

שרה: (כורעת לצד המיטה) ראוי שיהיה כזה.

שלומי: כלובן הרקיע. (שולח מבט לשרה) בלי קמט.

שרה: (מכסה עם כפות הידיים על קמטי זוויות העיניים שלה) פני השכינה בשעת רחמים ורצון.

שלומי: (מחליק את הסדין) כל קמט עלול להחמיץ את המצווה.

שרה: (מחליקה את הסדין) אתה יכול להיות רגוע.

שלומי: מה?

שרה: נקפיד על הכול.

שלומי: אני יודע. (פאוזה. מתיישב על המיטה) למה שלא נקפיד?

שרה: ברמה הֵהִלְכתית שלומי - אתה יכול להיות רגוע.

שלומי: לא אמרתי שאני לא רגוע. ברמה ההלכתית אני רגוע.

שרה: הכוונות שלי טובות. (פאוזה) לא?

פאוזה.

שלומי: הלוואי ולכל הנשים היו הכוונות שלך. יראת השמיים שיש לך.

שרה: לא ענית לשאלה שלי.

פאוזה.

שלומי: קשה לי להתרכז לידך.

שרה: באמת? מחמיא לי שקשה לך להתרכז.

שלומי: את ראויה למחמאות.

שרה: אני לא מרגישה כך. באמת שלא.

פאוזה.

שלומי: נשים עם יראת שמיים לא זקוקות למחמאות.

שרה: )מתיישבת על המיטה) כל אישה זקוקה למחמאות.

שלומי: אישה כמוך לא זקוקה לליטוף של מלים, לחסות תחת כנפי האותיות. את לא צריכה שלשון הקודש תלקק לך את האוזן - "ככלב הלוקק מן הים"

שרה: אני צריכה שתאיר לי פנים! (פאוזה) זה כל מה שחסר לי

שלומי: אני אדם טוב. אני... אני חביב על הבריות. חביב על המקום.

שרה: תן לאחרים להעיד עליך

שלומי:אין אדם שמכיר אותי שיגיד שאני לא מאיר פנים!

שרה: כל אשה זקוקה לזה...

שלומי: (חובט במזרון ונעמד) "כל אשה" לא קיימת בעולם שלי! במחשבות שלי יש אחת רק. אשת נעוריי – והיא לא יודעת שובע, כל הנחלים שלי הולכים אליה והים שלה איננו מלא! בור סוד שאינו מחזיק טיפה...

שרה: מאז החופה לא הארת לי פנים.

שקט.

שלומי: בכיתי בחופה. כל מה שאני זוכר זה שבכיתי בחופה. המבט שלך. אור בהיר. ננעץ בי לרגע. בהתפעלות, בחמדה, ברוך אין-סופי... (פאוזה) בכיתי כמו תינוק...

שרה: הרגשתי קרובה אליך.

שלומי: בכיתי בעיניים עצומות. הדמעות נשפכו דרך עפעפיים סגורים, זולגות אל האין-סוף ברוך הוא.

אבא שלי אוחז בזרוע ימין, אביך זכרונו לברכה שומר מלמעלה... התרגשתי כשראיתי אותך לבנה, הינומה נפולה על עיניים. הלכתי לקראתך נרעש, כמו ריח היורה אל אפה של האדמה, כורע תחת כובד הטלית הלכתי לקראתך. הלכתי לקראתך ומצאתי אותך לקראתי.

שרה: הצלחת להפתיע אותי.

שלומי: הרגשת אותי מתקרב. (פאוזה) רכנת קדימה...

שרה: רק אחרי שנגעת בשולי ההינומה.

שלומי: לא נגעתי בכלום. התפללתי מקירות לבי! תפילה זכה... שהזדונות והחטאים משחר ילדותנו עד היום הזה ימחלו וימחקו. שנזכה להקים בית נאמן בישראל, לנער שכינה מעפרה, לקיים את מצוות היום עד תומה...

שרה: אני התפללתי עליך בחופה.

שלומי: מה זאת אומרת?

שרה: התפללתי לה' יתברך שאתה לא שותה כדי לשכוח משהו.

שלומי: מה יש לי לשכוח?

שרה: הרבה חתנים שותים כדי לשכוח.

שלומי: העדים לחשו לי שאני חיוור.

שרה: ביקשתי שלא תגזים רק.

שלומי: אמרו שאני חיוור כמת. וחתן משול למת עד שהוא לוגם משהו! אם הוא עושה "לחיים" הוא חוזר לחיים. חתן מצוּוֶה לשתות בשני מצבים רק: כשהוא צמא, וכשהוא לא צמא. (צוחק. עושה "לחיים" באוויר עם שרה ושותה כוסית ויסקי) לחיים! לחיים! הלילה הוא הזדמנות עבורנו! בעליונים ובתחתונים, לחזור אל שורש נשמתנו... (שרה מרחרחת) שאריות זיעה מהריקודים (שואף הריח מבית השחי שלו) זיעה רגילה!

שרה: חיכיתי שתרקוד אתי. (מדגימה ריקוד של חתן וכלה כשכל אחד אוחז בקצה של מטפחת) שתרקוד אתי עם המטפחת. אתה ואני - מרחפים על פני המים. מעל התהומות הגדולים. המחיצה בצד! כולם מסתכלים ואוכלים את הזקן שלהם!

שלומי: הרב שטיינבוק לא מתיר.

שרה: הרבה דברים הוא לא מתיר.

שלומי: הרב שטיינבוק הוא הפוסק שלנו.

שרה: לא לכל דבר ועניין. (פאוזה) הרבה דברים הרב שטיינבוק מתיר. הרבה דברים הרב שטיינבוק לא מתיר.

שלומי: למה את מתכוונת?

פאוזה.

שלומי: נעשה לנו רב אחר. יש עוד רבנים בשכונה.

שרה: אני אוהבת את הפסיקות של הרב שטיינבוק.

שלומי: נמצא מישהו שמקל.

שרה: אני רוצה את הרב שטיינבוק.

שלומי: למה שטיינבוק? שטיינבוק! שטיינבוק! שטיינבוק! מה יש לך עם הרב שטיינבוק?

שרה: רוצה את שטיינבוק, ורציתי שתרקוד אתי בחתונה. למרות שהוא אוסר את זה.

פאוזה.

שרה: חשוב לי לדעת שאני חשובה לך - יותר מהרב שטיינבוק.

שלומי: מה עניין שמיטה להר סיני?

שרה: אתה משתמט מהרגשות שלי. (פאוזה) מספיק שזה חשוב לי.

שקט.

שלומי: רציתי לרקוד. (שולף מפית בד מהכיס ומושיט לשרה) הכנתי מטפחת אפילו. לכתחילה.

שרה לוקחת את המפית, שלומי אוחז בקצה השני שלה, מהוסס. עושה צעד אבל נסוג מהריקוד. פאוזה.

שלומי: נכנסה לי זכוכית... (מוריד נעליים, ומגביה את כף רגל ימין לכיוונה) רואה את הזכוכיות כאן...

שרה: (הודפת את שלומי) מהכוס של החופה.

שלומי: מהכוס של החופה! זכוכיות (רוקע בעוצמה על הרצפה) נעוצות לי בעקב...

שרה: אמרתי לך לא לרקוע חזק!

שלומי: בשביל זה הכוס! בשביל לא לשכוח את ירושלים! בשביל לא לשכוח את ימיני! את מי שאני! (פאוזה) כל צעד מחדיר את הזכוכיות עמוק יותר! בלתי-אפשרי לרקוד ככה...

שרה: היית יכול להתגבר על הכאב. (פאוזה) כל החיים אני אזכור לך את זה.

שלומי: לא ידעתי שזה חשוב לך כל-כך.

שרה: אני יודעת. (פאוזה) תיארתי לעצמי...

שלומי: הייתי רוקד אם הייתי יודע. הייתי רוקד בלי-נדר.

פאוזה.

שרה: עכשיו אתה יודע?

שקט. שלומי מניח מתנה על המיטה. נצמד לקצה המיטה ומפנה לשרה מקום.

שרה: (מתעלמת מהמתנה) תגיד משהו. (שקט) תדבר אתי.

שלומי: על מה?

שרה: הרבה דברים.

שלומי: מה יש לדבר עוד?

שרה? דברים שלא אמרת עדיין.

שלומי: מה? מה להגיד ?

שרה: את המשהו הזה שאני זקוקה לו.

שלומי: תגידי למה את זקוקה.

שרה: אני לא יודעת.

שלומי: תגידי לי מה להגיד לך.

שרה: אתה אמור לדעת!

שלומי: אין לי מושג! רוקנת אותי ממלל עם הדיבורים שלך!

שרה: סוד הזיווג זה לתת את מה שאין לך!

שלומי: (קם) נתתי את מה שאין לי! את לא רואה שאני משתדל?! שאני משתדל לתת את המשהו שאין לי? (פאוזה) השתדלות עצומה ממש...

שרה: הלוואי שלא היית צריך להשתדל כל-כך.

שלומי: אין לי מה להגיד! גמרנו! (מתרחק) אני לא איש דברים הלילה!

שרה: בכל הלילות

שלומי: עיקר נטל ההוכחה על החתן! את מבינה מה זה אומר? החתן חייב להיות מרוכז. ביישוב הדעת. אני חייב להיות רגוע ואת מצפה שאני אתן לך מה שאת צריכה לפני שאת יודעת מה את רוצה! (פאוזה) לא דיברו אתכן על זה בהדרכת כלות?

שקט

שלומי: בטוח דיברו אתך על זה.

שרה: על דברים אחרים דיברו. (פאוזה) על החיבור עצמו.

שלומי: מה? (פאוזה) על המעיש'ה? (שרה מהנהנת. פאוזה) מדריכת הכלות דיברה אתך על המעיש'ה?

שרה: היא אמרה... היא אמרה שזה עלול לכאוב.

פאוזה.

שרה: פקיעת הבתולים...

שקט

שלומי: (מתיישב על המיטה) את מפחדת? (שרה מהנהנת) נעשה את זה לאט!

שרה: זה מפחיד אותי.

שלומי: הכוונות שלי טובות. את יודעת שהכוונות שלי טובות. (פאוזה) נכון?

שקט.

שלומי: (לוחש ) זה לא יקרה מאליו.

שרה: אני יודעת.

שלומי: נעשה הכנה לדבר. (פאוזה) נעשה מדרגות בדבר.

פאוזה. שרה מהוססת.

שרה: עוזר לי שאתה מדבר אלי.

שלומי: אני משתדל. את רואה שאני משתדל.

שרה:תדבר על עוד משהו.

שלומי: מה את רוצה לדעת?

שרה: משהו שירגיע.

שלומי: מילותיו של אדם קצובות לו.

שרה: דיבור אחרון שלומי. נשבעת. כל מחשבה שעולה לך בראש.

שלומי מתאמץ לחשוב על משהו. פאוזה.

שרה: מה?

שלומי: נזכרתי בפגישה הראשונה שלנו.

שרה: הלובי של רמדה רנסנס.

שלומי: סונסטה. (פאוזה) הלובי של סונסטה. (פאוזה) כל הערב נעצת מבטים בכפות ידיים שלי. (פאוזה) הזעתי בכפות הידיים? (פאוזה) היה לי חם! בערו לי הלחיים...

שרה: אני אוהבת כפות ידיים עדינות. (פאוזה) אצבעות ארוכות.

פאוזה.

שלומי: היה לך שיער קצר.

שרה: השיער שלי גדל לאט. (פאוזה) זה משפחתי אצלנו. (ממוללת את הצמה שלה, מנערת אותה הצידה. פאוזה) הנשים גדלות עם השיער שלהן.

שקט.

שרה: הופתעתי שאין לך זקן.

פאוזה.

שלומי: חשבת שאני ילד?

פאוזה.

שלומי: חשבת שאני ילד.

שרה: לא זוכרת. לא זוכרת מה חשבתי אפילו...

שלומי: פגשת עוד בחורים.

פאוזה.

שרה: אתה שואל?

שלומי: אף-פעם לא שאלתי אותך.

פאוזה.

שרה: שלושה פגשתי.

שלומי מתכווץ. פאוזה.

שרה: הראשון היה נחמד. מבית טוב, לומדי תורה משני הצדדים, ענבי הגפן בענבי הגפן. (פאוזה) היה לו פרצוף של חזיר. לחיים ורודות מדי ואף קטן כזה שמזדקר כלפיי מעלה.

שלומי: נזם זהב באף חזיר.

שרה: לא היה לי הֵרְגֵש (במלרע)

שלומי: ברוך ה' שלא... משמח לשמוע שלא היה לך הֵרְגֵש (במלרע) כלפיו.

שקט. שלומי מתקרב אליה.

שלומי: עוד אחד.

פאוזה.

שרה: השני היה עילוי. אבל מר נפש.

שלומי: תאנה מתולעת כזאת.

שרה: נפגשנו, הלכנו, מההילטון לסונסטה, הלוך חזור, הילטון, סונסטה, הילטון, סונסטה... ועוד פעם הילטון, ועוד פעם סונסטה, ועוד פעם סונסטה ועוד פעם הילטון! לובי פה, לובי שם, כוס תה ועוגה, כוס קפה ועוגה, ועוד כוס תה ועוגה, ועוד קפה, ועוד תה... כל מה שמצאתי זה מרה שחורה. עצב גדול בעיניים שלו.

פאוזה.

שרה: הלך לי התיאבון. לא הצלחתי כבר לטעום מהעוגה... ללגום מהתה. הציץ ונפגע בסוף (מקרבת המבט לשלומי), שמעתי שהשתגע.

שלומי: (נרתע) הטרפת עליו את דעתו

שרה: הגיע ככה מהבית (שולפת לשלומי לכלוך מהצווארון) יש לך פירורים בחולצה.

שלומי: איפה? (מפשפש) קרקרים. מהקבלת פנים.

מחייכים. מפשפשת ושולה פירור נוסף.

שרה: שלא יקפוץ עלי איזה דג מלוח פתאום.

צוחקים. עומדים קרוב אחד לשני.

שלומי: מה עם השלישי?

שקט.

שרה: לא חשבתי ששכחת. (פאוזה) אתה רוצה לשמוע?

פאוזה.

שלומי: כדאי שאשמע?

פאוזה.

שרה: נראה שזה מרגיע אותך.

שלומי: נראה שאותך זה מרגיע.

פאוזה. עומדים צמודים כמעט.

שרה: הוא סבל מתת-תזונה. תת-תזונה רגשי. יותר מדי אחים היו לו! כשחילקו את אמא שלו זה לא הספיק. הפרוסות היו קטנות מדי. הוא נשמט. נשמטטט לה איפה-שהוא בדרך. התנתק בתוכו. מהכל. התנתק עוד לפני שהלך לחייד'ר.

פאוזה.

שלומי: לא שייך להתארס עם בחור כזה.

שרה: כל סנטימטר שאמא שלו שמטטההה... אני אספתי, ניסיתי לאסוף! היא שמטטהה... אני מושיטה

יד! אוספת. אוספת את השאריות שלו. יסוד היסודות של האהבה – לאסוף את השאריות של השני. להכניס

לקופסה קטנה, להחזיק בעדינות. (פאוזה) שלא תיפול.

פאוזה.

שלומי: סידרו לך נשמה סדוקה.

שרה: נפשי יצאה אל הסדק שלו. (פאוזה) דיממתי מהתאווה אליו.

שלומי: מספיק לי.

שרה: התשוקה אליו גרמה לי לדמם. זה אף פעם לא קרה עד שפגשתי אותו...

שלומי: מספיק ביקשתי!

שקט.

שלומי: כמה פעמים נפגשתם?

שרה: לא זוכרת. (פאוזה) שש אולי...

שלומי: זה דבר שזוכרים. זה דבר שזוכרים!

שרה: התחתנו אחרי חודשיים. אתה לא זוכר?

שלומי: מה?

שרה: זה אתה.

שלומי: מה זאת-אומרת אני?

שרה: אתה היית השלישי.

שלומי: אני השלישי?

שרה: אתה והמסירות שלך. התחתנו אחרי חודשיים.

שלומי: מה פתאום חודשיים!

שרה: חודשיים! נפגשנו באלול (במלעיל)...

שלומי: נכון! שכחתי כבר! מההתרגשות... שכחתי שנפגשנו באלול! איך יכולתי לשכוח!

שרה: השדכנית אמרה שיש לך עין עצלה וזה מצא חן בעיני. קיוויתי שתביט אחרת על דברים.

פאוזה. שלומי קורע את העטיפה מעל המתנה ומושיט לשרה קופסה. שרה מהוססת. שולפת מהקופסה מטפחת משי לבנה.

שלומי: מה אומרים?

שרה: ברוך אתה אדוני אלוהינו מלך העולם שהחיינו וקיימנו ו...

שלומי: תודה! אומרים תודה.

שרה: תודה שלומי. תודה רבה. (אוספת את הצמה שלה למטפחת) אתקשט בה להדלקת נרות – כמו סבתא חוה עליה השלום.

שלומי: (מגורה. מנסה למשוך המטפחת. שרה חומקת) זה בשביל הדם. אני רוצה לראות. (מתקרב אליה) לדעת.

שרה: (מתגרה) מה אתה רוצה לדעת?

שלומי: (מתקרב) מה שכל חתן רוצה לדעת.

פאוזה.

שרה: המטפחת תאדים. (מתקרבת אליו) אתה רוצה שהיא תוכתם בדם.

שלומי: כל הון ביתי אתן בעד זה.

שרה: אני מבינה את הצורך ההלכתי הזה.

שלומי: גם לי יש צרכים.

שרה: אני יודעת.

שרה מורידה מטפחת, פורסת אותה על הסדין, ומיישרת.

שרה: (מתיישבת על המיטה) הכי חשוב שיהיה לאט.

שלומי: מה?

שרה: שיהיה לאט היא אמרה. (פאוזה) מדריכת הכלות.

שלומי: אני... אני אעשה את כל המאמצים.

שרה: מוכרח שזה יהיה לאט! עמדנו ליד האולם, בכניסה ממש, וזה מה שהיא הדגישה לי...

שלומי: יהיה לאט בעזרת ה'!

שרה: (רוכנת לאגרטל ושואפת פנימה ברכות את הריח) לאט כמו פרח. כמו פרח שלוקח לו לילה שלם לפתוח את עלי הכותרת. (מחייכת. עוצמת הקול גדלה. מסירה כיסוי ראש וחושפת צמה ארוכה) אני לא צריכה לצפות להנאה. האישה לא חייבת להגיע לתחושה השלמה! לא בפעם הראשונה בהכרח.

פאוזה.

שלומי: השדכנית אמרה שאת בריאה.

שרה: אני יודעת.

שלומי: את בריאה שרה.

שרה: התחושה השלמה תגיע. אבל לא בהכרח בפעם הראשונה. קשה בכל הלחץ כאן, בכל ההמולה הזאת...

שקט מוחלט.

שלומי: שקט כמו בית-קברות. (פאוזה) זה יגדיל הסיכוי להצלחת החיבור...

שרה: אסור לך להתעקש. (פאוזה) תקשיב לי פעם...

שלומי: למה שלא נגיע לזה? את יודעת שאת יכולה!

שרה: ודאי שאני יכולה.

שלומי: מה? (פאוזה) איך את יודעת?

שקט.

שרה: כל אישה יכולה.

שלומי: כל אישה לא קיימת בעולם שלי!

שרה: זה תלוי ב...

שלומי: אז איפה הבעיה? תגידי לי!

שרה: מי אמר שיש לך בעיה?

שלומי: שום בעיה אין לי! תגידי לי מה לעשות!

שרה: קשה לדבר אתך.

שלומי: אני שומע אותך. אני מקשיב. (פאוזה) אני מקשיב.

שרה: קשה לדבר על זה.

שלומי: שמיים יעידו שאני שומע לך. שמיים וארץ יעידו. (פאוזה) כל מה שאני מבקש זה שתנסי. תגידי לי מה לעשות. אני אעזור לך.

פאוזה. שרה בוהה בו במבט מוכר

שרה: (מינית) סיפרו לך פעם על שודד השיער? (שלומי נרתע) חצי שד חצי בחור ישיבה שלא דבק בו רבב. פרא שלא ידע טעם חטא, עטוף בסקרנות, נע ונד ברחובות, נחוש ומבויש באותה נשימה. אומרים שהוא מרפא נשים עקרות, נשים עם עיכובים. בעיות בשלום-בית. כל מה שהאישה צריכה לעשות זה לפרוע את השיער שלה, לצאת באשמורת אחרונה של הלילה, להסתובב בסמטה מסוימת בבני-ברק. הפקר ברשות הרבים. עד שהוא מגיע. היא לא מכירה אותו. הוא לא מכיר אותה. זרות מוחלטת. שודד השיער מופיע מאיפה שהוא. עוקב אחריה עם מספריים, וברגע המתאים, מתנפל. מרתק לאדמה, ותובע את מה שמגיע לו. עושה מה שעושה ובורח. (פאוזה) שנה אחר-כך האישה מערסלת תינוק (מושיטה לשלומי זוג מספריים) ובא לציון גואל...

שלומי: ייהרג ובל יעבור! (פאוזה) אני לא מספיק לך?

שרה: שאלת למה אני זקוקה.

שלומי: זו לא הדרך שלנו. (פאוזה) זה חילול ה'....

שרה: אני מכירה את הגוף שלי. יודעת מה יעורר אותו ל...

שלומי: החשוב ביותר זו טהרת המחשבה!

שרה: רצית לעזור לי!

שלומי מתקרב אל שרה. מקריא לה מהספרון ממרחק אפס.

שלומי: חייב כל אדם להיזהר ממחשבות זרות!

שרה: התחננת לעזור!

שלומי: להישמר ממחשבות עקומות! מחשבות מטונפות! שאם יש מחשבות כאלה בזמן המשגל זה יכול להשפיע! אחיזת העובר תתרופף חלילה, סופו לפול או להיוולד פגום - סתום עין, שוטה, אנדריגונוס חלילה. על-כן בשעת החיבור ידמיין את הוולד ומידותיו, ויחשוב על צדיקים קדושים, גדולי הדור, אנשי מעלה וחכמה, ובספר מאור השמש מופיע שסגולה גדולה מאוד להיות לו בנים טובים וצדיקים שבשעת הזיווג יצייר במחשבתו צורת צדיקים וילמד את אשתו להיות לה מחשבות טהורות כי (פונה לשרה) מאד מאד תלוי עניין הוולד באמו (מישיר מבט לשרה. שרה מישירה מבט ואחרי כמה שניות מסיטה אותו קלות הצידה) כמו שאמרו הראשונים שאם האישה תטהר מחשבתה ותדבק בה' הוולד יצא קדוש וטהור ונקי (משתתק) וכבר הביאו בזוהר הקדוש עד כמה המחשבה פועלת בשעת החיבור, וכמה תלויה צורת הוולד בטהרת המחשבה והלב, כמו שכתוב...

שרה: (נעמדת דרוכה – שומעת בכי של תינוק בראש) ששש...

שלומי: (משתתק. מרכין ראש, חוזר לקרוא) שלושה שותפין הן באדם..."

שרה: ששש!!

שלומי: הקדוש ברוך הוא, אביו, ואמו...

בכי של תינוק בוקע בהדרגה – לא ברור אם הוא מדירה סמוכה או מחדר סמוך. שרה מרוכזת בבכי, ותוך כדי כך מתחילה מבלי משים לפרום באיטיות את הצמה שלה לשיער ארוך ושופע. שלומי נעמד, ומתחיל להסתובב בחדר באי-שקט. בכי התינוק נמוג. שקט. שלומי מביט בה נפעם.

שרה: מה?

שלומי: השיער שלך.

שרה: שלך. הוא שלך גם.

שלומי: עדר עזים שגלשו מהר גלעד.

שרה: (מלטפת לעצמה את השיער) האיבר האהוב עלי. משהו שצומח ממני, מהמחשבות שלי, ביטוי למסירות הנפש שלי, ביטוי להשפעה שלי בעולם. לכוח שלי.

שלומי: (משפיל מבט) שמשונית הגיבורית ממש.

שרה: אתה יכול ללטף. (פאוזה) תלטף אם אתה רוצה.

שלומי מושיט יד ואוחז קווצת שיער.

שרה: למה אתה לא מלטף?

פאוזה.

שלומי: אני מלטף.

שרה: אתה נוגע.

פאוזה.

שלומי: אני... אני מנסה.

שרה: תחליף יד. תחליף ידיים!

שלומי מחליף יד. אוחז בשיער שלה.

שלומי: מרגישה משהו?

שקט.

שלומי: (לוחש לשרה) אני... אני אלחש לך דברי חיבה וכיבושין, מחמאות כנות, דברים שישמחו את

הלב, להגדיל המסירות והנאמנות בננו (פאוזה) אתחיל בליטופים, דרך הכותונת, בזהירות גדולה, אלטף אותך

בעיניים, בשפתיים, בצוואר, בבטן, בירכיים... אנשק באותם מקומות, נשיקות עמוקות גם, וההתעוררות תכין

אותך, כך שהכל יעבור ללא כאב או פצע, ואם צריך אלטף גם תחת הכותונת, באותו המקום, ליטופים

עדינים... עד שתורגש המוכנות שלך, וגם אז אשכב עלייך תוך הישענות על המרפקים, שלא תחושי

במשקל הגוף, בעדינות...את תכווני אותי, את התנועות שלי, בקצב שמתאים לך... בעוצמה שתבחרי... נהיה

קשורים ומדובקים, בכל נפשנו, בכל מאודנו...

שרה: תגיד את השם שלי.

שלומי: מה?

פאוזה.

שרה: השם שלי. תגיד אותו!

פאוזה.

שלומי: נהיה קשורים ומדובקים...

שרה: עוד פעם ועוד פעם תגיד...

שלומי: בכל מאודנו נהיה קשורים! נקיים המצווה עד תומה, אמלא אותך באור! אור בהיר, אפיח בך חיים...

שרה: (מושכת את קווצת השיער מהיד של שלומי) שבורא עולם ישלח אלי את שודד השערות! (אוספת את השיער שלה למטפחת הלבנה) לקחת ממני את השיער הזה! לגזור אותו לפני שתיגע בו. לפני שתשלח אלי יד עוד פעם!

שקט.

שלומי: אני הולך

שרה: אין לך לאן. (פאוזה) אין לך לאן.

שלומי: אז אל תפגעי בי.

שרה: הגעת אלי פגוע!

שלומי יוצא מהחדר בטריקת דלת. חושך.

**מערכה שנייה**

חושך. שרה בסלון. יושבת, עיניים עצומות, מנענעת בעצבנות רגל. דפיקה בדלת. שרה לא מגיבה. פאוזה. דפיקה בדלת. שרה מרימה ראש. מציצה דרך חור ההצצה, חוזרת לשבת. שקט. דפיקה בדלת.

קול של שלומי: (חנוק) שרה! זה אני!

שקט.

קול של שלומי: אני יודע שאת שם! תפתחי לי.

שרה: אני מבקשת שתלך.

קול של שלומי: בבקשה תפתחי לי! תפתחי לי את הדלת...

שרה: לא יכולה לדבר אתך.

קול של שלומי: (דופק על הדלת. שקט) שש-מאות מרכבות משכו אותי החוצה, רחוק מכאן! מלאך עם חרב שלופה ניצב על כביש גהה – חסם את הדרך! מנע בעדי ללכת! להשאיר אותך לבד, עגונה בעולם, להיעלם לך...

שרה: אני רוצה להיות לבד.

פאוזה.ך

קול של שלומי: הסתובבתי ברחובות... בעטתי בפחי זבל! את שומעת? (פאוזה) הלכתי למקום שלנו,

הסתכלו כאילו אני איזה פסל שברח ממוזיאון, שתיתי קצת, התיישבתי על הבר! לידי

אישה, הכי אישה שיש, גרושתית לגמרי נראית. מה אני מעורר בך? שאלתי אותה! שתזכיר לי דברים

טובים - אם יש בי... איזה גבר אני? אחד עד מאה? (דופק על הדלת) תגידי לי! משהו בי מעורר אצלך

משהו? ראיתי בצוואר שלה שהדופק עולה! הדופק שלה עלה טיפה! רציתי לתפוס לה את היד (שרה

מתקרבת לדלת) פתאום בעלה מעלינו! חזר מהשירותים. הלביש לה מעיל ורצו לצאת החוצה – כאילו אני

אוויר, חבוקים לגמרי, כף יד שלו חצי במכנס שלה! "זוג נורמלי" צעקתי, צחקתי להם בפנים. הייתי במקום

הזה! זה מנצנץ לרגע ואז ליקוי מאורות! בפינת הרחוב הבאה היד שלך כבר יוצאת לה מהמכנס!

שרה: אתה מגוחך.

קול של שלומי: הרג אותי במכות הבעל. חשב שאני איזה דוס סוטה. הלסת שלו רעדה ממש. (תופס את הזרוע של שרה דרך המרווח) חשבתי עלייך בזמן שהוא הרביץ לי. את לא חייבת להאמין. זה פעל כמו מורפיום. עצמתי עיניים וכל מה שדמיינתי זה את הפנים שלך. פרוסות על שדה הראייה שלי...

שרה: כל מה שמתחשק לי זה לקלוע את השיער שלי לצמה ולתלות את עצמי.

שקט. שרה פושטת את בגדי החרדית ומשליכה אותם על הרצפה. חוזרת ללבוש את כותונת הלילה שלה.

שלומי: שנינו מנסים למלא איזה חלל בבטן! יש מחילה שמחברת בין החלל שלי לשלך, החיים הצרו את המחילה, חסמו אפילו, אבל אפשר לפלס דרך... אפשר לפלס בחסדי ה'! היום עוד לא פנה, יש בננו מעבר עדיין! ואני... אני אזחל אל החלל שלך, אפיח בו חיים, אמלא אותו באור, אמלא אותו באור בהיר, עד שיגלוש על גדותיו, ואפשר יהיה לנשום אז... נוכל לנשום סוף סוף בבית הזה, את ואני, נחזור לתמימות ראשונה, פנים אל פנים.

פאוזה.

שרה: לא חשבתי שתחזור.

שלומי: בכל הכוח רצתי הנה (פאוזה) עומד כאן געגוע מאחורי הדלת.

פאוזה.

שרה: אני לא מרגישה געגוע.

פאוזה. שרה מתקרבת לדלת.

שרה: הצצתי לחדר מדרגות ולא מצאתי געגוע.

שלומי: הוא מתחבא בפינה, בחושך. זה... זה געגוע מבויש.

פאוזה. שרה פותחת את הדלת לאט. שלומי נדחק פנימה. הפנים שלו חבולות.

שרה: (מופתעת) מה קרה לך?

עומדים אחד מול השני. שקט.

שלומי: תטפלי בי.

שרה מהססת. פאוזה. שלומי שולף את המטפחת הלבנה ומנגב אתה את הדם והזיעה מהפנים שלו. נאנק מכאב.

שלומי: רציתי שתטפלי בי.

פאוזה. במקביל להמשך הדיאלוג שלומי פושט את בגדי החרדי.

שרה: ירדת מהפסים שלומי...

שלומי: גם זה לא מספיק לך? ביקשת שנתחפש לזוג חרדי. התחננת. ונכנסתי אתך לזה. עד הסוף נכנסתי אתך. למדתי מה שסיכמנו. שקעתי בתורה עד הצוואר! הלכתי לתפילות! לרבנים! סטים של בגדים קניתי! (מבליט את תחתוני הסבא שנותר אתם) תחתונים קניתי! שעות הסתובבתי בבני-ברק כדי למצוא אותם! בחום של הקיץ, מזיע כמו חזיר! (זורק עליה את בגדי החרדי שסיים לפשוט, ובמקביל להמשך המונולוג לובש את בגדי החילוני שלו) וגם זה לא מספיק! ערב שלם את מכניסה לי קור כלבים לעצמות. מסתובבים פה כמו שני עכברים שעברו סירוס כימי. הלכתי לקצה שלי. קיבלתי מכות רצח! הביאו עלי משטרה כמעט. וכל מה שאני מקבל ממך זה ביקורת! סלידה! במקום להתרכך קצת! לראות מה אני עושה למענך כבר ערב שלם! (שם את שקית הקרח על הפנים. שקט) שנתיים וכלום לא השתנה אצלך.

שרה: זה לא עובד ככה.

שלומי: אז איך זה עובד ?

שרה: לא יודעת!

שלומי: אני כאן עכשיו! גבר החלומות שלך! יודע מה את צריכה בכל רגע נתון. קולט את

רצף הצרכים האין-סופי שלך כמו מצלמת מהירות בצומת הכי מסוכנת בארץ. חיה אלימה ששולטת

במצב! האינסטינקטים מכוונים אלייך! חיה שעושה הכול בשבילך! שרואה הכול! שיודעת מה לעשות!

שרה: בא לך להרביץ לי!

שלומי: חשבתי שתטפלי בי...

שרה: אני מרגישה את זה. תחטיף סטירה! תחטיף לי סטירה כבר! תן בראש לאישה הבלתי נסבלת שלך!

(פאוזה) תכה באהבה הגדולה שלך! תרביץ כבר!

שקט.

שלומי: את מומחית בלבקש דברים שאין סיכוי שתקבלי

שרה: אתה מומחה בלא לתת אותם.

שקט.

שלומי: מתי נטית אלי? (מעביר בעדינות שיווי משקל לרגל שקרובה אליה) מתי רכנת לכיוון שלי

בפעם האחרונה? בטעות הכף רגל שלי חוצה לצד שלך, מרפרפת לך על הקרסול, אני מושך אותה

אחורה!(פאוזה) שנתיים את הולכת לישון מקופלת - עם הגב אלי.

שרה: (נשכבת מקופלת עם הגב אליו) מרגיע אותי ככה. (פאוזה) קשה לי עם הנשימות שלך.

שלומי: מה רע בנשימות שלי?

שרה: לא יכולה להירדם עם הפה שלך פעור ככה - נושם עלי אוויר חם...

שלומי: שכחתי איך הפנים שלך נראות כשאת ישנה. שעות אני שוכב ער, מחכה שתקרבי אותי! שתחזיקי

אותי בכפות הידיים שלך. תעטפי אותי ברעד הפנימי שלך. תצמידי את השפתיים שלי לפטמה שלך כמו פעם!

כאילו אני הדבר הכי חשוב בעולם שלך! היחיד ביקום שלך!

שרה: כאילו אתה התינוקת שהייתי אמורה ללדת לך ולא נולדה!

פאוזה.

שלומי: לא רוצה לדבר על זה.

שרה: אין לנו ברירה. (פאוזה) נפלה ממני העוברית! זו עובדה שאין עליה ויכוח! נשפכה מתוכי הילדה

שלנו, זרם עם חתיכות, בלתי ניתן לעצירה. נתנו לי מנות דם במיון! אתה זוכר?

פאוזה.

שרה: אתה זוכר מה היה בכלל?

שלומי: לא רוצה להיכנס לזה!

שרה: הרחם שלי קבר! אתה מבין מה זה אומר עלי בתור אישה? (פאוזה) איזו מן אישה אני? (פאוזה.

מניחה יד על הבטן) השנייה הזאת שהרופא הרים את העיניים מהאולטרא-סאונד. (פאוזה)

ידעתי שהיא נעצרה בתוכי, ידעתי שאין לה דופק, צפה בתוכי בלי נשמה. הסתכלתי עליך! אתה הסתכלת

הצידה! (פאוזה) גם עכשיו אתה לא מסתכל עלי

שלומי: (מסתכל עליה) היו לי דמעות בעיניים!

שרה: היה לי עובר מת בבטן! (פאוזה) זה זמן של חמלה. (שקט. שלומי מניח יד על כף היד

שלה. מושכת את היד שלה) הרפית את האחיזה ביד שלי! זוכר? (מניפה את כף היד שלה רפויה

מולו) שמטת אותי! התחלת לדבר עם הדוקטור על סטטיסטיקות של פוריות, כניסה מחדש להיריון אחרי

הפלה...

שלומי: ניסיתי להסיח את דעתך

שרה: אסור לך לשמוט אותי! אין יום שאני לא מדמיינת את הדופק שלה בראש - כמו מוסיקה של

הלוויה. בבם, בבם, בבם, בבם...(פאוזה) בבם, בבם, בבם, בבם...

שלומי: מבחינתי זה מאחורינו.

שרה: אל תעמוד עם סטופר לרגשות שלי!

שלומי: תפסיקי להרגיש כבר!

שרה: לא הייתה לי "שבעה" אפילו...מה אני אגיד לאנשים? מה אני אספר עליה? איך היא בעטה בבטן כל

פעם שאכלתי כבד עוף? נשים במסגרת שחורה תמונה מהאולטרסאונד התלת-ממדי?

שלומי: אם אני יצאתי מזה גם את יכולה.

שרה: לא ביקשתי שתישאר אתי.

שלומי: אנחנו יותר דומים ממה שאת חושבת.

שרה: כל אישה בהיריון שאני רואה ברחוב מוציאה לי את העיניים! אני מאחלת לה בלב שתפיל את

העובר שלה.

שלומי: את נצמדת לכאב שלך! ! חוגגת על זה כבר שנתיים! מוצצת את הדם שזורם בקשר שלנו... לאט לאט

אבל בטוח...

שרה: אני מרגישה כאבים בשביל שנינו!

שלומי: אין לך מושג על הכאבים שלי.

שרה: כל מה שמסריח בחיים אני מריחה פעמיים! זה מתיש אותי...

שלומי: אף-אחד לא ביקש ממך! תפסיקי לעשות טובות מזוכיסטיות לכל העולם! (פאוזה) היית אמורה לעכל

את זה כבר!

שרה: מה שאני לא מעכלת זו העובדה שאף-פעם לא דיברנו על ההפלה המחורבנת זאת.

פאוזה.

שלומי: אי-אפשר להגיד לך את האמת

שרה: אין לך גישה אל האמת. האמת מרעידה אותך יותר מכל פנטזיה שהתרוצצה כאן הערב!

שלומי: לפחות אני שואף אליה...

שרה: תנסה אותי! (פאוזה) תנסה לדבר אתי אמת! אני מחכה שתגיד אותה.

שקט.

שרה: תגיד את האמת כבר!

שלומי: זו לא הייתה אשמתי.

שרה: אני יודעת!

שלומי: אז בואי נשכח מזה! נעזוב הכל! ניכנס להיריון. (שרה פולטת צחקוק בלתי נשלט) מה? מה יש

לך?

שרה: שנתיים לא שכבנו כמו זוג נורמאלי!

שלומי: תעזבי את העבר לשם שינוי.

שרה: שנתיים!

שלומי: אז מה? (פאוזה) אז מה זה אומר לך?

שרה: זה לא ישתנה פתאום. אין סיבה שזה ישתנה הלילה... ושום תחפושת כבר לא תעזור לנו...

שלומי: היריון יסגור את המעגל! יסגור את המעגל המחורבן הזה!

שרה: אין בתוכי מקום בשבילך!

שלומי: ניצור את המקום

שרה: זה עניין פיזיקאלי כמעט! החלל בתוכי מצומצם, בועה קטנה..

שלומי: תדברי נורמאלי פעם!

שרה: כתם, קו, נקודה שחורה...

שלומי: תדברי כמו זוג נורמאלי! הרבה זוגות מדברים כמו זוג נורמאלי, ואז הם שוכבים כמו זוג נורמאלי,

העולם מלא בזיונים נורמאליים! בדיבורים נורמאליים! דיבורים שכדאי להקשיב להם במקום לפלוט החוצה

על כל מי שסביבך.

שקט.

שרה: אני יודעת שאתה שונא אותי

שלומי: מה?

שרה: אתה שונא אותי (פאוזה) אני מרגישה את זה כל בוקר כשאתה מסתכל לי על הגב

בזמן שאני מתלבשת. כשאתה חוזר מהעבודה שבריר המבט הראשון, חולפת לך עננה

בפנים, אני דוחה אותך. אתה לא מסוגל להודות בזה, העיניים שלך מספרות את האמת! לא

מפסיקות להצליף (פאוזה) אתה אומר שאני ממציאה? (פאוזה) תעמוד מאחורי מה שאתה

מרגיש כלפיי! גבר עומד מאחורי הדברים שלו.

פאוזה.

שלומי: רחם לא מתחיל להתכווץ בלי סיבה.

שרה: מה אמרת?

פאוזה.

שלומי: שנתיים אנחנו מכניסים לפה את הפנטזיות שלך – מנסים בכוח להחיות משהו – מזדיינים בחדרי מדרגות, מחכים שאיזה מישהו יראה אותנו...

שרה: אין בזה שום דבר רע! הרגשת את הרטיבות שעברה לחצאית שלי? הרגשת אותה אז אתה יודע על מה

אני מדברת.

שלומי: נצמדת אלי כאילו אני העור של העור שלך...

שרה: הפסקת להסתכל לי בעיניים כששכבנו.

שלומי: הרגשתי שאני לא מספיק לך.

שרה: שנינו התרגלנו מהר מדי.

שלומי: אל תכניסי לי דברים לראש!

שרה: אני יודעת מה עובר בגוף שלי!

שלומי: הריגוש ערפל אותך...

שרה: רציתי שתתרגש ממני. זה כל מה שקיוויתי. שתסתכל עלי כמו גבר שרואה אותי בפעם הראשונה,

ברוך אין-סופי! שתסתכל עלי כמו שאני, כמו שהסתכלת עלי בהתחלה...

שלומי: חשבת שהתינוקת הזאת תציל אותנו, אבל אנחנו הרגנו אותה! היא לא רצתה לצאת אלינו! לצאת

לעולם שלנו...

שקט. שרה מתיישבת. בוכה פנימה – בולעת את הרעידות של הבכי. שלומי

מתיישב ליד שרה, מושיט לה את המטפחת שקנה לה. שניהם מסתכלים קדימה אל הקהל.

שרה מנגב את הפנים עם המטפחת. הבכי של שרה נרגע בהדרגה. שלומי קם. נעמד עם

הפנים לגב של שרה. שקט.

שלומי: את רוצה להיפרד?

פאוזה

שרה: אני לא מרגישה. (פאוזה) אני לא מרגישה כלום.

פאוזה ארוכה. שלומי קם, ניגש אל השולחן, מוזג לעצמו כוסית ויסקי וגומע אותה בלגימה ארוכה. שקט. הוא חוזר לאיטו, מתיישב לצד שרה. היא נרתעת מעט באופן בלתי רצוני.

פאוזה. שרה עוצמת עיניים. הוא גוחן לעברה והיא פוקחת אותן מיד. פאוזה. שוב עוצמת. שלומי קם, לוקח את המספריים, מתקרב אליה, ומתיישב. שקט.

שלומי: (בכף ידו הוא עוצם את העפעפיים שלה בעדינות. מתיישב צמוד אליה. משאיר את כף היד על העיניים שלה ומשייט באוויר עם המספריים בסמוך אליה. שקט. מקרב שפתיים לאוזן של שרה. מדבר בטון מתון אבל החלטי ברצון שלו לחפור עם המלים מחילה באוזן שלה ולחדור לאזור במוח שאחראי על העוררות) אשמורת אחרונה של לילה, שודד השערות עוקב אחרייך, מתגנב על קצות האצבעות... מסתכל מרחוק. מסמן אותך. את לא מכירה אותו. הוא לא מכיר אותך. זרות מוחלטת. מסתכל עלייך מלמעלה כמו שד! כמו שמזיקים מסתכלים, סופר עד עשרים. בשקט. מתנפל ותופס את השיער שלך... ממולל אותו ביד, בתנועה חדה! את נאנקת בהפתעה... פוערת עליו עיניים מופתעות, מנסה להדוף אותי מעלייך, נאבקת עד עלות השחר. אני מרתק אותך לאספלט, לאט לאט את נכנעת. מתמסרת לאצבעות הארוכות שלי. אין לך ברירה.

חושך. שרה נשארת לשבת קפואה, עם עיניים עצומות, לכל אורך הסצנה. שלומי אוחז לשרה בצמה ומקים אותה - ביד השנייה המספריים.

שרה: אהה... מה... מה זה?

שלומי: (לוחש) אל תשאלי שאלות.

שרה: מה אתה עושה?

שלומי: זה לא עניין שלך!

שרה: תעזוב אותי! בבקשה...

שלומי: מיצית את הבקשות שלך.

שרה: אני רצינית! עזוב ת'שיער שלי...

שלומי: ואם לא אעזוב?

שרה: מה?

שלומי: תדגדגי אותי? תצבטי אותי?

שרה: לך ממני! בבקשה...

שלומי: תגרשי אותי חזרה לצללים?

שרה: אני מתחננת...

שלומי: תגידי מה תעשי לי!

שקט. שלומי משכיב את שרה לאחור על הספה. נעמד בין הרגליים שלה ופורע לה את השיער.

שרה: (מסובבת אליו את השיער) תגזור כבר!

שלומי: אני אחליט מתי!

שרה: תגזור ילד!

שלומי: אל תקראי לי ילד!

שרה: תהרוג אותי!

שלומי: אל תזוזי!

שרה: לא יכולה לא לזוז! לא יודעת מה אתה רוצה ממני... למה... למה אתה מתנפל עלי ככה...

שלומי: את מתנערת מאחריות!

שרה: מה?

שלומי מרתק את שרה בידו הפנויה, שרה נאבקת בעיניים עצומות אבל שלומי לא מוותר.

שלומי: באת לכאן מרצונך.

שרה: מה?

שלומי: בני ברק. סמטה נטושה. אמצע הלילה! (פאוזה) למה באת הנה?

שרה: תהיה עדין יותר...

שלומי: מה יש לך לחפש פה?

שרה: לא יודעת...

שלומי: לא יודעת זה לא תשובה! בן-אדם לא מגיע הנה בלי סיבה!

שרה: תרחם עלי...

שלומי: אין רחמים כאן.

שרה: בבקשה! (פאוזה) זה האיבר האהוב עלי...

שלומי: עוד מילה אני גוזר! למה באת אלי? מה חשבת לעצמך כשבאת לפה?

שקט.

שרה: בעלי ואני. אנחנו בקשיים. מרוחקים. (פאוזה) בעיות פוריות.

שלומי: לא הזדיינתם שנתיים!

פאוזה.

שרה: איך אתה יודע?

שלומי: תעני לשאלה שלי. אין כאן נפש חיה, את כאן. מופיעה פתאום.

פאוזה.

שרה: אומרים שאתה מרפא. מרפא נשים עקרות. נשים עם עיכובים.

שלומי: את רוצה שבעלך יסתכל עלייך כאילו הוא רואה אותך בפעם הראשונה!

שרה: אני ניתנת לריגוש עדיין!

שלומי: בגלל זה את כאן.

שרה: כל מה שאתה רוצה אני מוכנה. (פאוזה) תשאיר את השיער רק.

שלומי: שום דבר שאת יכולה לתת לא שווה יותר מהשיער.

שרה: אני בתולה. (שלומי פורץ בצחוק לא נשלט) נשבעת לך...

שלומי: לא צריך שבועות! זה משהו שאפשר לבדוק.

שלומי מרים את מטפחת המשי הלבנה מהרצפה ומחליק אותה תחת האגן של שרה.

שרה: אתה לא תתחרט. אני נשבעת לך...

שלומי: בלי שבועות אמרתי!

שרה: בוא עלי! (פאוזה) בוא עלי כמו שד! מישהי אמרה לך פעם "בוא עלי"? אמרו לך "תתקרב אלי"! "אתה בא??" אמרו לך אולי! "תשכב אתי"! "תעשה אותי" אולי! אני נשבעת בתינוק שיהיה לנו שאף אחת לא אמרה לך "בוא עלי"! (שלומי נשכב עליה. נהמות) אהה... אהה... (נהמה חנוקה) אהההה

שלומי: (חודר אליה במספר תנועות נמרצות תוך כדי התנשפות. נוהם) שרה... שרה, שרה. (מגיע לשפיכה) שרה! שרה!!

שלומי יוצא ממנה, ונשכב לצידה. שקט ארוך. שלומי נעמד. מסתכל על שרה. נוגע בכתף שלה בעדינות. מכסה אותה בשמיכה. מלטף ברוך – ארוכות. שקט.

שרה: (לוחשת) הגעתי לתחושה השלמה.

שקט. שרה מתיישבת ופוקחת עיניים לראשונה מאז תחילת הסצנה.

שרה: הגעתי לתחושה השלמה. אני בטוחה שלומי.

שלומי מסובב אותה אליו. מחבק אותה ומצמיד בחוזקה את הראש לחזה שלה. פאוזה. שלומי מנסה להתנתק. שרה מצמידה אותו לחזה שלה, לא נותנת לו להרחיק עצמו. מתקיים מאבק עדין שבסופו שלומי מרחיק מעט את הראש, מחבק את שרה כשהפנים שלו מול הפנים שלה. שלומי מחייך. שרה מחייכת. מביטים אחד בעיניים של השני. שקט. פאוזה. תוך כדי הסיפור הם נשכבים בתנוחה עוברית, פנים אל פנים.

שלומי: בראשית היה חושך. חושך על פני תהום, ואז הופיע אור. אור הבהיר. אור שמתפשט והולך מסוף העולם ועד סופו. אור שמגיע עד האדמה, עד העיר הגדולה והמבוהלת, עד שורשי העצים האור הבהיר מגיע, עד האבנים הקטנות על השביל, עד עלי הכותרת, המים שנקוו, עד מעמקי האדמה, המולת הרחוב, עד הדירה הזאת ממש האור הבהיר מגיע, עד החדר הזה, התריסים המוגפים (בכי חרישי של תינוק), עד החום שניגר מן הגופים, קצות האצבעות שהכחילו... עד החלל שמפריד בננו האור הבהיר מגיע, עד החלל בתוכנו, עד חום הלב...

פאוזה. בכי של תינוק מתגבר. שקט. חושך.

**סוף**